FI Euroopan unionin virallinen lehti L 47/16

EUROOPAN KESKUSPANKIN SUUNTAVIIVAT (EU) 2016/256,

annettu 5 päivänä helmikuuta 2016,

Euroopan keskuspankin kansallisten keskuspankkien avustuksella keräämien tilastotietojen luottamuksellisuuden suojaamista koskevien yhteisten sääntöjen ja vähimmäisvaatimusten ulottamisesta koskemaan osallistuvien jäsenvaltioiden kansallisia toimivaltaisia viranomaisia ja Euroopan keskuspankkia sen hoitaessa valvontatehtäviään (EKP/2016/1)

EUROOPAN KESKUSPANKIN NEUVOSTO, joka

ottaa huomioon Euroopan unionin toiminnasta tehdyn sopimuksen ja erityisesti sen 127 artiklan 6 kohdan,

ottaa huomioon luottolaitosten vakavaraisuusvalvontaan liittyvää politiikkaa koskevien erityistehtävien antamisesta Euroopan keskuspankille 15 päivänä lokakuuta 2013 annetun neuvoston asetuksen (EU) N:o 1024/2013 (1) ja erityisesti sen 6 artiklan 1 kohdan luettuna yhdessä sen 6 artiklan 7 kohdan kanssa,

sekä katsoo seuraavaa:

(1) Euroopan keskuspankkijärjestelmän ja Euroopan keskuspankin perussäännön 5.1 artiklassa edellytetään, että Euroopan keskuspankki (EKP) kerää Euroopan keskuspankkijärjestelmän (EKPJ) tehtävistä huolehtiakseen kansallisten keskuspankkien avustuksella tarvittavat tilastotiedot joko toimivaltaisilta kansallisilta viranomaisilta tai suoraan taloudellisilta toimijoilta.

(2) Neuvoston asetuksen (EY) N:o 2533/98 (2) 8 artiklan 3 kohdassa edellytetään, että EKPJ:n jäsenet toteuttavat kaikki tarvittavat sääntelyyn liittyvät, hallinnolliset, tekniset ja organisatoriset toimenpiteet luottamuksellisten tilastotietojen fyysisen ja loogisen suojauksen varmistamiseksi. EKP:n on määriteltävä yhteiset säännöt ja otettava käyttöön vähimmäisvaatimukset luottamuksellisten tilastotietojen lainvastaisen paljastamisen ja luvattoman käytön estämiseksi.

(3) Euroopan keskuspankin suuntaviivoissa EKP/1998/NP28 (3) vahvistetaan asetuksen (EY) N:o 2533/98 8 artiklan 3 kohdassa vaaditut yhteiset säännöt ja vähimmäisvaatimukset, joilla taataan EKP:n keräämien luottamuksellisten tilastotietojen vähimmäistason suoja.

(4) Yhteisen valvontamekanismin perustamisen jälkeen asetuksen (EY) N:o 2533/98 8 artiklan 1 kohdan d alakohtaa ja 8 artiklan 4 kohtaa muutettiin neuvoston asetuksella (EU) 2015/373 (4), jolla sallittiin luottamuksellisten tilastotietojen luovuttaminen ja käyttö EKPJ:n jäsenten tehtäväksi vakavaraisuusvalvonnan alalla annettujen tehtävien hoitamista varten. EKPJ:n jäsenten suorittaman luottamuksellisten tilastotietojen käsittelyn luottamuksellisuutta tulisi suojata asianmukaisesti asetuksen (EY) N:o 2533/98 8 artiklassa edellytetyllä tavalla.

(5) Lisäksi asetuksella (EU) 2015/373 lisättiin asetukseen (EY) N:o 2533/98 uusi 8 artiklan 4 a kohta, jolla EKPJ:lle annetaan lupa luovuttaa luottamuksellisia tilastotietoja niille jäsenvaltioiden viranomaisille tai elimille, jotka vastaavat rahoituslaitosten, markkinoiden ja infrastruktuurien valvonnasta, siinä määrin ja niin yksityiskohtaisina kuin on tarpeen niiden tehtävien hoitamiseksi. Luottamuksellisia tilastotietoja vastaanottavien viranomaisten tai elinten on toteutettava kaikki tarvittavat sääntelyyn liittyvät, hallinnolliset, tekniset ja organisatoriset toimenpiteet luottamuksellisten tilastotietojen fyysisen ja loogisen suojauksen varmistamiseksi.

(6) Suuntaviivoissa EKP/1998/NP28 täsmennetään EKPJ:n jäsenten velvollisuudet luottamuksellisten tilastotietojen käsittelyn suhteen niille kuuluvien muiden kuin YVM:ään kuuluvien tehtävien osalta. Luottamuksellisten tietojen luovutuksessa ja myöhemmässä käytössä tulisi varmistaa samantasoinen suoja suhteessa sekä YVM:ään osallistuvien jäsenvaltioiden toimivaltaisiin kansallisiin viranomaisiin, kansalliset keskuspankit mukaan luettuna, siltä osin kuin ne hoitavat tehtäviään kansallisen toimivaltaisen viranomaisen ominaisuudessa, että suhteessa EKP:hen, siltä osin kuin se hoitaa asetuksen (EU) N:o 1024/2013 mukaisia tehtäviään.

(7) Asetuksen (EU) N:o 1024/2013 6 artiklan 7 kohdassa EKP:lle annetaan valtuudet hyväksyä ja julkistaa osallistuvien jäsenvaltioiden kansallisia toimivaltaisia viranomaisia kuultuaan ja valvontaelimen ehdotuksen perusteella kehyksen kyseisen artiklan – jonka mukaan EKP on muun muassa vastuussa YVM:n tehokkaasta ja johdonmukaisesta toiminnasta – täytäntöönpanon käytännön menettelyjen järjestämistä varten,

ON HYVÄKSYNYT NÄMÄ SUUNTAVIIVAT:

1 artikla

Määritelmät

Näissä suuntaviivoissa tarkoitetaan:

1. ’luottamuksellisilla tilastotiedoilla’ tilastotietoja, jotka on määritelty asetuksen (EY) N:o 2533/98 1 artiklan 12 kohdan mukaisesti luottamuksellisiksi ja jotka on kerätty kyseisen asetuksen säännösten mukaisesti ja siinä säädettyjä tarkoituksia varten;

2. ’suojaustoimenpiteillä’ tarkoituksenmukaisia loogisia ja fyysisiä menetelmiä luottamuksellisten tilastotietojen suojaamiseksi;

3. ’loogisilla suojaustoimenpiteillä’ suojausta, jolla estetään luottamuksellisten tilastotietojen luvaton käyttö;

4. ’fyysisillä suojaustoimenpiteillä’ suojausta, jolla estetään luvaton pääsy fyysisiin tiloihin ja tietovälineiden luvaton käyttö

5. ’fyysisillä tiloilla’ mitä tahansa sellaisen rakennuksen osaa, jossa luottamuksellisten tilastotietojen säilytykseen tai siirtoon käytettävät tietovälineet sijaitsevat;

6. ’tietovälineillä’ (paperi)tulosteita ja tietokonelaitteita (mukaan lukien oheis- ja tallennuslaitteet), joille luottamuksellisia tilastotietoja tallennetaan tai joilla niitä käsitellään;

7. ’kansallisella toimivaltaisella viranomaisella’ samaa kuin asetuksen (EU) N:o 1024/2013 2 artiklan 2 kohdassa;

8. ’tietojen antajilla’ samaa kuin asetuksen (EY) N:o 2533/98 1 artiklan 2 kohdassa.

2 artikla

Looginen suojaus

1. EKP:n ja kansallisten keskuspankkien on määriteltävä ja pantava täytäntöön valtuutussäännöt ja loogiset suojaustoimenpiteet, joita sovelletaan henkilöstön oikeuteen käyttää luottamuksellisia tilastotietoja.

2. Suojaustoimenpiteinä on käytettävä vähintään yksilöllistä käyttäjätunnusta ja henkilökohtaista salasanaa tämän kuitenkaan rajoittamatta järjestelmänhallinnan toimintaa.

3. Kaikki tarvittavat toimenpiteet on toteutettava sen varmistamiseksi, että luottamukselliset tilastotiedot kootaan siten, että vähintään kolmen taloudellisen toimijan tiedot julkaistaan yhdistettynä. Mikäli yhden tai kahden taloudellisen toimijan osuus mistä tahansa havainnosta on niin suuri, että toimijat voi tunnistaa välillisesti, julkaistavat tiedot on koottava siten, että toimijoiden välillinen tunnistaminen pyritään estämään. Näitä sääntöjä ei sovelleta, mikäli tietojen antajat tai muut oikeushenkilöt, luonnolliset henkilöt, yhteisöt tai sivukonttorit ovat nimenomaisesti antaneet suostumuksensa tietojen ilmaisuun.

3 artikla

Fyysinen suojaus

EKP:n ja kansallisten keskuspankkien on määriteltävä ja pantava täytäntöön valtuutussäännöt ja suojaustoimenpiteet, joissa määrätään henkilöstön pääsystä fyysisiin tiloihin, tämän kuitenkaan rajoittamatta näiden suuntaviivojen 4 artiklan soveltamista.

4 artikla

Kolmansien osapuolten käyttöoikeudet

Mikäli jollakin kolmannella osapuolella on oikeus saada käyttöönsä luottamuksellisia tilastotietoja asetuksen (EY) N:o 2533/98 8 artiklan 4 a kohdan mukaisesti, EKP:n ja kansallisten toimivaltaisten viranomaisten on varmistettava tarkoituksenmukaisilla toimenpiteillä, mahdollisuuksien mukaan sopimuksella, että tämä kolmas osapuoli noudattaa luottamuksellisuutta koskevia vaatimuksia, joista säädetään asetuksessa (EY) N:o 2533/98 ja määrätään näissä suuntaviivoissa.

5 artikla

Tiedonsiirto ja tietoverkot

1. Luottamukselliset tilastotiedot on siirrettävä ulkoisille vastaanottajille (extra muros) sähköisesti ja salattuina, mikäli se on luvallista asetuksen (EY) N:o 2533/98 8 artiklan nojalla.

2. EKP:n ja kansallisten keskuspankkien on määriteltävä valtuutussäännöt luottamuksellisten tilastotietojen siirtämiseen.

3. Sisäiset verkot on suojattava asianmukaisin toimenpitein luvattoman käytön estämiseksi.

4. Luottamuksellisten tilastotietojen interaktiivinen käyttö suojaamattomien verkkojen välityksellä on kiellettävä.

6 artikla

Asiakirjat ja tiedottaminen henkilöstölle

EKP:n ja kansallisten toimivaltaisten viranomaisten on varmistettava, että niiden kaikista luottamuksellisten tilastotietojen suojaukseen liittyvistä säännöistä ja menetelmistä laaditaan asiakirjat ja että asiakirjat pidetään ajan tasalla. Asianosaisille työntekijöille on tiedotettava luottamuksellisten tilastotietojen suojauksen tärkeydestä ja kaikista heidän työhönsä vaikuttavista ajankohtaisista säännöistä ja menetelmistä.

7 artikla

Raportointi

1. Kansallisten toimivaltaisten viranomaisten on ilmoitettava vähintään kerran vuodessa EKP:lle edellisen raportin jälkeen ilmenneistä ongelmista, niiden ratkaisemiseksi suoritetuista toimista sekä suunnitelmista, jotka koskevat luottamuksellisten tilastotietojen suojauksen kehittämistä. EKP:n on laadittava vastaava selvitys vähintään kerran vuodessa.

2. EKP:n neuvoston on laadittava vähintään kerran vuodessa arviointi näiden suuntaviivojen täytäntöönpanosta. Arviointia varten EKP:lle on annettava tietoja näiden suuntaviivojen 2, 3 ja 5 artiklassa tarkoitetuista kansallisten toimivaltaisten viranomaisten soveltamista valtuutussäännöistä ja suojaustoimenpiteistä. EKP antaa EKP:n neuvostolle selvityksen kyseisistä säännöistä sekä suojaustoimenpiteistä, joita EKP ja kansalliset toimivaltaiset viranomaiset soveltavat.

8 artikla

Voimaantulo, soveltaminen ja täytäntöönpano

1. Nämä suuntaviivat tulevat voimaan kahdentenakymmenentenä päivänä sen jälkeen, kun ne on julkaistu Euroopan unionin virallisessa lehdessä.

2. Kansalliset toimivaltaiset viranomaiset ja EKP varmistavat, että näiden suuntaviivojen säännöksiä sovelletaan myös niiden päätöksentekoelinten jäseniin.

3. EKP ja kansalliset toimivaltaiset viranomaiset pyrkivät, siinä määrin kuin se on oikeudellisesti mahdollista, laajentamaan näiden suuntaviivojen säännösten täytäntöön panemiseksi määritellyt velvollisuudet koskemaan henkilöitä, jotka osallistuvat valvontatehtävien suorittamiseen mutta jotka eivät ole työntekijöitä.

9 artikla

Osoitus

Nämä suuntaviivat on osoitettu kansallisille toimivaltaisille viranomaisille ja EKP:lle sen suorittaessa asetuksessa (EU) N:o 1024/2013 sille annettuja tehtäviä, siltä osin kuin ne vastaanottavat EKPJ:ltä luottamuksellisia tilastotietoja.

Tehty Frankfurt am Mainissa 5 päivänä helmikuuta 2016. EKP:n neuvoston puolesta EKP:n puheenjohtaja Mario DRAGHI

(1) EUVL L 287, 29.10.2013, s. 63.

(2) Neuvoston asetus (EY) N:o 2533/98, annettu 23 päivänä marraskuuta 1998, Euroopan keskuspankin valtuuksista kerätä tilastotietoja (EYVL L 318, 27.11.1998, s. 8).

(3) Euroopan keskuspankin suuntaviivat EKP/1998/NP28, annettu 22 päivänä joulukuuta 1998, yhteisistä säännöistä ja vähimmäisvaatimuksista Euroopan keskuspankin kansallisten keskuspankkien avustuksella keräämien tilastotietojen luottamuksellisuuden suojaamiseksi (EYVL L 55, 24.2.2001, s. 72).

(4) Neuvoston asetus (EU) 2015/373, annettu 5 päivänä maaliskuuta 2015, Euroopan keskuspankin valtuuksista kerätä tilastotietoja annetun asetuksen (EY) N:o 2533/98 muuttamisesta (EUVL L 64,7.3.2015, s. 6).